Tagja volt a 2017-ben Győrben rendezett Európai Ifjúsági Olimpiai Fesztiválon és a 2019-es, szintén Győrben rendezett junior Európa-bajnokságon aranyérmes korosztályos válogatottnak is. 2019. október 21-én meghívót kapott Kim Rasmussen szövetségi kapitánytól a felnőtt válogatott kétnapos összetartására. A dán szakember a 2019-es világbajnokságra utazó 18 fős keretbe is beválogatta a DVSC irányítóját. November 22-én, a Szöul-kupán mutatkozott be a nemzet csapatban, egy oroszok elleni felkészülési mérkőzésen, amelyen a magyar válogatott 29–25-ös vereséget szenvedett. Részt vett a 2021 nyarán megrendezett tokiói olimpián. A csoportmérkőzések során hét góljával a magyar válogatott legeredményesebb játékosa volt a franciák ellen 30–29-re elvesztett találkozón, valamint Klujber Katrinnal holtversenyben hat góljával a spanyolok ellen 29–25-re megnyert mérkőzésen.